Plakkaat lig dalk wenkbroue | Oudtshoorn Courant
Sunday 13:20 - few clouds
Plakkaat lig dalk wenkbroue
Friday, 09 November 2012, 06:00
PARC verwag dat hulle nuwe plakkaat (hier-onder uitgebeeld) net soos hierdie een van die DA-jeug teenkanting uit sekere geledere sal kry.
OUDTSHOORN NUUS - Met die bekendstelling van hulle nuwe plakkaat vra PARC (People Against Racial Classification) wat die ras is van 'n kind uit 'n gemengde huwelik.
Glen Snyman, die stigter van PARC beywer hom al sedert 2011 om die owerhede sover te kry om weg te doen met rasseklassifikasie op alle vlakke.
Tydens 'n onderhoud op die radiostasie SAfm op 29 Oktober, het hy weer soos talle kere voorheen in koerante en op die televisie benadruk dat die tyd gekom het om almal in die land as Suid-Afrikaners te klassifiseer en nie volgens ras en kleur nie. Hy het hierdie week gesê dat PARC die Sensus van 2011 se uitslae volgens ras verwerp.
"Ek is deel van 'n groter Suid-Afrikaanse gemeenskap waarvan ons almal die enigste meerderheid is. Ons moet nie groepe met mekaar vergelyk nie, ons moet armoede vergelykings tref en die verligting daarvan ons groot taak maak."
Met die nuwe plakkaat wat 'n swangerskap uit 'n gemengde huwelik uitbeeld (sien plakkaat hier naas) verwag Snyman dat sommige mense, soos met die kontroversiële plakkaat van die DA se jeugorganisasie, ook die wenkbroue gaan lig. Hy noem dat hy reeds, tussen al die positiewe kommentaar, teenkanting ontvang het van mense wat voel dat gemengde verhoudings nie aanvaarbaar is nie.
"Die liefde is nie blind nie," sê Snyman," as twee mense mekaar vind, vind hulle mekaar en 'n gesin is 'n natuurlike uitvloeisel van daardie liefde. My vraag is net, hoe word daardie kind dan volgens ons huidige stelsel geklassifiseer?"
Snyman meen dat ras irrelevant raak wanneer mens na die groter prentjie van verhoudings, welvaart, armoede, werksgeleenthede en persoonlike toewyding kyk.
"As ons eerlik is het hierdie dinge te doen met die persoon, nie met sy ras nie. Ras is dus irrelevant en dit is tyd dat ons, ter wille van ons kinders en die toekoms daarmee wegdoen."
Gevra wat sy reaksie is teenoor mense wat beswaar maak teen PARC se plakkaat wat 'n gemengde huwelik uitbeeld sê hy: "Ons is lankal in 'n nuwe bestel en mense moet daarmee vrede maak dat hulle nie kan voorskryf of oordele vel oor individue se persoonlike keuses nie. Ons is almal mense en soos professor Nina Jablonski in haar boek Living Colour dit stel; Rasseklassifisering is 'n valse mensgemaakte ideologie wat niks goeds beteken vir die samelewing nie."
* The founder of PARC (People against racial classification), Glen Snyman, has raised some eyebrows with his new poster depicting a pregnancy from a mixed marriage voicing the question: "What is the race of a child from a mixed marriage?" He is an activist who has launched a major campaign to do away with racial classification in South Africa.